**ELŐTERJESZTÉS**

**Szombathely Megyei Jogú Város Közgyűlésének**

**2023. február 23-i ülésére**

**Javaslat a helyi közösségi közlekedéssel összefüggő döntések meghozatalára**

**I.**

A BLAGUSS Agora Hungary Kft. a Közszolgáltatási Szerződés 19. pontjában rögzítetteknek megfelelően elkészítette a 2022. évben végzett tevékenységüket bemutató beszámolót.

A tárgyévben az elfogadott menetrend szerinti szolgáltatást nyújtotta, a beszámoló részletesen tartalmazza a balesetek, rendkívüli események, az előre tervezett forgalmi változások, a mentesítő járatok, a járatkimaradások és a tervezetten felül teljesített mentesítő járatok adatait. A közszolgáltatást 2021. évben gyártott autóbusz-állománnyal 3 db Mercedes-Benz CitySprinter, 5 db Mercedes-Benz Citaro G csuklós és 25 db Mercedes-Benz Citaro szóló autóbusszal látja el, minden autóbusz alacsonypadlós, klimatizált, megfelel az Euro 6 környezetvédelmi előírásoknak.

Az autóbuszok tárolására szolgáló telephely(ek):

* Szombathely, Muskátli utca 125/27 hrsz-ú saját tulajdonú telephely (23 db autóbusz)
* Szombathely, Vasút utca 7029/5 hrsz-ú bérelt telephely (10 db autóbusz)

A menetrend szerinti üzemeltetés keretében az autóbuszokkal 12 hónap alatt összesen 1.862.361,60 km kibocsátás történt, amelynek ellentételezéseként Szombathely Megyei Jogú Város Önkormányzata 1.163.976.000,- Ft-ot biztosított a közszolgáltatási szerződésben foglaltaknak megfelelően a BLAGUSS Agora Hungary Kft. részére. A BLAGUSS Agora Hungary Kft. kérésére az üzemanyagár drasztikus mértékű, előre nem látható megváltozása miatt az Önkormányzat a 238/2022. (VI.27.) Kgy. számú határozat alapján 60.000.000,- Ft-ot, a 431/2022. (XII.8.) Kgy. számú határozat alapján további 40.000.000,- Ft-ot biztosított a közszolgáltatás fenntartása érdekében. Az alábbi táblázatban látható az egyes hónapokra lebontott futásteljesítmény.

|  |  |  |  |  |
| --- | --- | --- | --- | --- |
| **2022.** | **hasznos kilométer** | **önkezelési kilométer** | **kimaradt járatok teljesítménye (kilométer)** | **Összes kilométer** |
| **január** | 143 323,40 | 14 332,34 | -26,6 | 157 629,14 |
| **február** | 132 866,30 | 13 286,63 | 0 | 146 152,93 |
| **március** | 147 242,10 | 14 724,21 | -27,5 | 161 938,81 |
| **április** | 135 943,60 | 13 594,40 | -26,8 | 149 511,20 |
| **május** | 148 105,40 | 14 810,50 | -20,4 | 162 895,50 |
| **június** | 136 594,50 | 13 659,45 | -21,5 | 150 232,45 |
| **július** | 134 018,10 | 13 401,81 | 0 | 147 419,91 |
| **augusztus** | 146 295,70 | 14 629,57 | -21,7 | 160 903,57 |
| **szeptember** | 142 982,60 | 14 298,26 | -13,6 | 157 267,26 |
| **október** | 144 256,90 | 14 425,69 | -10,7 | 158 671,89 |
| **november** | 140 799,60 | 14 079,96 | -22,2 | 154 857,36 |
| **december** | 140 809,80 | 14 080,98 | -9,2 | 154 881,58 |
| **ÖSSZESEN:** | **1 693 238,00**  | **169 323,80** | **-200,20**  | **1 862 361,60** |

Autóbuszvezetők menetjegyet nem értékesítenek, az autóbuszokat bankkártya elfogadására alkalmas jegykiadó automatával szerelték fel, melyekből gyorsan, egyszerűen vásárolható vonaljegy és napijegy. Előtérbe kerültek a digitális megoldások, a járatok közlekedési mobiljeggyel használhatók, a kibocsátott díjtermékek QR kód alapján kerülnek érvényesítésre. A lyukasztó helyébe a kódolvasó lépett. A kötelező első ajtós felszállás során az utasok beolvassák jegyüket, bérletüket, annak érvényességéről az autóbuszvezető az elhelyezett tableten kap információt.

Jegy- és bérletértékesítési csatornák:

* Nemzeti Mobilfizetési Zrt. közlekedési mobiljegy alkalmazás, valamint csatlakozott partnerek
* (K&H mobilbank, Simple, Telenor Wallet, Voxpay)
* fixen telepített jegy- és bérletárusító automaták az Éhen Gyula téren, a Városházánál, valamint az Órásháznál,
* bérletvásárlási időszakban az Éhen Gyula téri pénztárban,
* értékesítő partnereknél,
* bankkártyás fizetéssel az autóbuszok fedélzetén elhelyezett automatából.

A jegyértékesítő automaták, a város három pontján működnek:

* Városháza – autóbusz megállóhely
* Domus Áruház / Órásház – autóbusz megállóhely
* Éhen Gyula tér / Vasútállomás

A közszolgáltatással kapcsolatosan az utasok az Éhen Gyula téren személyesen, a +36-20/470-1084 telefonszámon, elektronikus úton az info@blaguss-szombathely.hu e-mail címen, továbbá a BLAGUSS Agora Hungary Kft. Facebook oldalán <https://www.facebook.com/BlagussHungary> tehetnek észrevételeket.

**II.**

Szombathely Megyei Jogú Város Közgyűlése a 431/2022. (XII.8.) Kgy. számú határozatával az üzemanyagár drasztikus mértékű, előre nem látható megváltozása miatt a BLAGUSS Agora Hungary Kft. részére 40 M Ft átütemezéséről döntött. A BLAGUSS Agora Hungary Kft. által elkészített 2022. évi beszámoló (1. számú melléklet) tartalmazza az éves tevékenység pénzügyi beszámolóját, külön bemutatva valamennyi költségét (a személyzet, az energia, az infrastrukturális díjakat, a személyszállítási szolgáltatások működéséhez szükséges, a közlekedési közszolgáltatásban használt járművek, gördülőállomány, valamint létesítmények karbantartása és javítása költségeit, továbbá az állandó költségeket és egy megfelelő tőkemegtérülést), valamint az adott évben a közszolgáltatás teljesítésével kapcsolatos valamennyi bevételt, a bevételek típusa szerinti megbontásban (díjbevétel, szociálpolitikai menetdíj támogatás, egyéb bevételek). A Szolgáltató nyilatkozott arról, hogy a beszámolóval érintett évben részére nyújtott ellentételezés összege a beszámolóval érintett évben nem érte el a közszolgáltatási feladatok teljesítésével együtt járó költségeinek, méltányos nyereségnek a díjbevétellel, szociálpolitikai menetdíjtámogatással és egyéb kapcsolódó bevételekkel és támogatásokkal nem fedezett összegét.

A BLAGUSS Agora Hungary Kft. által készített beszámoló alapján azzal a javaslattal élek a Tisztelt Közgyűlés felé, hogy a 431/2022. (XII.8.) Kgy. számú határozatával biztosított 40 M Ft-ot végleges ellentételezésként fogadja el a testület.

**III.**

Szombathely Megyei Jogú Város Önkormányzata beruházásában átépítésre kerül a Szent István király utcai Gyöngyös-patak híd, melynek munkálatai a híd teljes lezárása mellett történnek. A kivitelezésre, a híd lezárására várhatóan 2023. április 1. napjától kerül sor, a szerződés szerint 8 hónap időtartamra. A lezárás jelentősen befolyásolja a Szombathely-Szentkirály városrész autóbusszal történő elérési lehetőségét, ezért a BLAGUSS Agora Hungary Kft. összeállította a kivitelezés idejére vonatkozó menetrend módosítási javaslatát (2. melléklet). Csúcsidőben munkanapokon 5:00 és 8:00, valamint 13:00 és 17:00 óra között a Sport térig közlekednek a járatok, a Szent István király és a Bogáti út megállóhelyeinek utas kiszolgálása a Sport tér és a Szentkirály autóbusz-váróterem megnevezésű autóbusz-megállóhely között oda-vissza közlekedő járattal történik. Csúcsidőn kívül (munkanapokon 8 és 13 óra között, 18 óra után és reggel 5 óra előtt, valamint hétvégén és ünnepnapokon) Bogát, szociális otthonig közlekednek az autóbuszok, 4 db autóbuszmegállóhelyet ezen időszakban nem érintik a járatok. A menetrend módosítás teljesítmény-többlete előreláthatólag 26.009 kilométer a teljes időszakra, melynek az önkormányzatot terhelő várható többletköltsége 20.000.000,- Ft.

**IV.**

A Közszolgáltatási szerződés 12. pontjában a Felek megállapodtak abban, hogy 2023. évtől az egy kilométerre vetített ellentételezés összege a tárgyévet megelőző év KSH által közzétett fogyasztói árindex mértékével korrigálásra kerül. A KSH által közzétett fogyasztói árindex 114,5 % a 2022. évre, így az egy kilométerre vetített ellentételezés összege 625 Ft/km-ről 2023. évben 716 Ft/km-re módosul.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjen.

**Szombathely, 2023. február „ ”**

 **/: Dr. Nemény András :/**

**I.**

**HATÁROZATI JAVASLAT**

**….…./2023. (II. 23.) Kgy. számú határozat**

A Közgyűlés a „Javaslat a helyi közösségi közlekedéssel összefüggő döntések meghozatalára” című előterjesztést megtárgyalta, és a BLAGUSS Agora Hungary Kft. 2022. évben végzett közszolgáltatásról készített beszámoló tárgyában az alábbi döntést hozza:

A Közgyűlés a BLAGUSS Agora Hungary Kft. által a 2022. évben végzett közszolgáltatásról készített beszámolóját tudomásul veszi.

**Felelős:** Dr. Nemény András, polgármester

 Horváth Soma, alpolgármester

 Dr. Károlyi Ákos jegyző

(a végrehajtás előkészítéséért:

Kalmár Ervin, a Városüzemeltetési Osztály vezetője)

**Határidő:** azonnal

**II.**

**HATÁROZATI JAVASLAT**

**….…./2023. (II. 23.) Kgy. számú határozat**

A Közgyűlés a „Javaslat a helyi közösségi közlekedéssel összefüggő döntések meghozatalára” című előterjesztést megtárgyalta, a BLAGUSS Agora Kft. által az üzemanyagár emelkedés tárgyában benyújtott megkeresésére az alábbi döntést hozza:

A Közgyűlés a BLAGUSS Agora Kft. által benyújtott 2022. évi beszámoló alapján úgy dönt, hogy a 431/2022. (XII.8.) Kgy. számú határozatával biztosított 40.000.000,- Ft mértékű összeg végleges ellentételezésként kerüljön a BLAGUSS Agora Hungary Kft. részére elismerésre.

**Felelős:** Dr. Nemény András, polgármester

 Dr. Horváth Attila, alpolgármester

 Horváth Soma, alpolgármester

 Dr. Károlyi Ákos, jegyző

 (a végrehajtás előkészítéséért:

 Kalmár Ervin, a Városüzemeltetési Osztály vezetője

 Stéger Gábor, a Közgazdasági és Adó Osztály vezetője.)

**Határidő:** azonnal

**III.**

**HATÁROZATI JAVASLAT**

**….…./2023. (II. 23.) Kgy. számú határozat**

A Közgyűlés a „Javaslat a helyi közösségi közlekedéssel összefüggő döntések meghozatalára” című előterjesztést megtárgyalta, és a Szombathely, Szent István király utcai Gyöngyös-patak híd átépítés időszakára érvényes BLAGUSS Agora Hungary Kft. által javasolt menetrend módosítás alapján az alábbi döntéseket hozza:

1. A Közgyűlés az előterjesztésben szereplő menetrend módosítási javaslatot - 2023. április 1. napjával történő üzemkezdettől a felújítandó híd átadásának időpontjáig - elfogadja.
2. A Közgyűlés felkéri a BLAGUSS Agora Hungary Kft-t, hogy a menetrend módosítással kapcsolatos - Közszolgáltatási Szerződésben vállalt és meghatározott - feladatairól gondoskodjon.
3. A Közgyűlés a menetrend módosítás teljesítmény-többlete miatt várható többletköltségének 20.000.000,- Ft. összegű fedezetét a költségvetésben biztosítja.
4. A Közgyűlés felhatalmazza a Polgármestert a Közszolgáltatási Szerződés jelen határozatnak megfelelő módosítása szerinti aláírására.

**Felelős:** Dr. Nemény András, polgármester

 Horváth Soma, alpolgármester

 Dr. Károlyi Ákos jegyző

(a végrehajtás előkészítéséért:

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** 1. pont: azonnal

2-4. pont: 2023. március 1.

**IV.**

**HATÁROZATI JAVASLAT**

**….…./2023. (II. 23.) Kgy. számú határozat**

A Közgyűlés a „Javaslat a helyi közösségi közlekedéssel összefüggő döntések meghozatalára” című előterjesztést megtárgyalta, a BLAGUSS Agora Hungary Kft. által végzett közszolgálatás 2023. évi egy kilométerre vetített ellentételezés összege tárgyában tudomásul veszi, hogy a Szombathely város közigazgatási területén végzendő helyi, autóbusszal végzett, menetrend szerint közúti személyszállítás közszolgáltatási szerződésben - a Blaguss Agora Hungary Kft. szerződéses vállalásának megfelelően - meghatározottak szerint az egy kilométerre vetített ellentételezés mértéke 2023. évre a KSH által közzétett fogyasztói árindex mértékével korrigálva 716 Ft/km.

**Felelős:** Dr. Nemény András, polgármester

 Dr. Horváth Attila, alpolgármester

 Horváth Soma, alpolgármester

 Dr. Károlyi Ákos, jegyző

 (a végrehajtás előkészítéséért:

 Kalmár Ervin, a Városüzemeltetési Osztály vezetője

 Stéger Gábor, a Közgazdasági és Adó Osztály vezetője.)

**Határidő:** azonnal